Gedagte vir die dag: Die vrou met aangrypende geloofFoto: freebibleimages.org “Sy het nader gekom en van agter af aan die soom van sy klere geraak, en haar bloedvloeiing het onmiddellik opgehou. Jesus vra toe: “Wie het My aangeraak?” (Lukas 8:44-45) Seker een van die inspirerendste vroue in die Bybel. Twaalf jaar lank ly sy aan bloedvloeiing. Dokter na dokter het sy gesien. Alles wat sy gehad het, het sy aan mediese onkoste bestee, maar haar toestand het net al hoe meer vererger. Hoewel daar ’n groot menigte om Jesus saamgedrom het, het sy haar geleentheid gesien en alles ingespan om dit aan te gryp. Haar fokus was nie gerig op die bondel wat vanuit elke rigting gedruk het nie, maar op haar Bron. Net daar en dan was haar oomblik te midde van al die chaos. Haar geleentheid en haar geloof het mekaar ontmoet en onmiddellik was sy genees. Almal het Jesus se aandag gesoek, maar hierdie vrou (sonder naam) se aangrypende geloof het haar onderskei van die menigte. Haar geloof het die hart van Jesus vasgegryp. Dit was so intens dat Hy onmiddellik bewus was van die krag wat vanuit Hom gevloei het. Jy mag dalk vandag soos hierdie naamlose vrou, onbenullig, of soos net nog ’n nommer voel, maar jou naam is in Jesus se handpalms gegraveer. Jesus ken jou, Hy ken die diepste dieptes van jou hart, selfs die dinge waaroor jy nie praat nie. Ons almal veg ons eie stryd. Ons almal het ons goeie dae van skaterlag. Ons almal het ook ons seer, stil en alleen dae. Jesus is egter by ons in elkeen van hierdie dae. By Jesus is jy nooit net ’n nommer nie. Jy is nommer één op sy agenda! Elke oomblik van elke dag is ’n geleentheid vir ’n wonderwerk. Vertrou op Jesus se oneindige en onvoorwaardelike liefde vir jou. Net soos daar niks is wat jou van sy liefde kan skei nie, is daar niks wat sy wil vir jou lewe kan steel nie. Die Here het jou lief met ’n ewige liefde. Hy is altyd naby aan dié wat Hom aanroep. Steek jou hand uit en gryp vas aan die sekerheid van sy liefde. Moet dit nooit laat gaan nie. Jou geleentheid is nóú! Jou wonderwerk is binne bereik. Moenie twyfel nie. Moenie bang wees nie. Glo met ’n aangrypende geloof in Hom! Geskryf deur Alta Strauss Facebook | Instagram | [email protected]